**SENIORI Z OKRESU RUŽOMBEROK ŠPORTOVALI**

Takmer 300 seniorov z ružomberského okresu sa v utorok 30. mája zišlo za krásneho počasia na futbalovom ihrisku v Liptovskej Teplej , kde sa konali Okresné športové hry. Do súťaží sa zapojilo 91 dôchodcov, aby si zmerali sily v nasledovných disciplínach: beh, vrh guľou, hod váľkom, hod granátom do diaľky aj na cieľ a v streľbe zo vzduchovky. Športovci boli rozdelení do dvoch vekových kategórií a a zvlášť súťažili muži a ženy. Za výkony, ktoré dosiahli niektorí seniori by sa nemuseli hanbiť ani oveľa mladší ľudia. Víťazmi v jednotlivých disciplínach a vekových kategóriách sa stali Anna Šišková z Lúčok a Vilma Mrvová z Kalamien (beh), Mária Kutláková zo Švošova a Terézia Trnovská z Kalamien (vrh guľou), Mária Kutláková zo Švošova a Margita Kolařová z Kalamien (hod váľkom), Mária Vicianová z Ružomberka a Bibiána Demková z Liskovej (hod granátom na cieľ), Vilma Mrvová z Kalamien a Jozef Sadovský z Ružomberka (streľba zo vzduchovky), Július Ižo z Lipt. Teplej a Václav Ondrejka z Lipt. Sliačov (beh), Peter Hrbček z Lipt. Teplej a Ondrej Hajas z Lúčok (vrh guľou), Július Ižo z Lipt. Teplej a Peter Straka zo Stankovian (hod granátom do diaľky), Jozef Mareták z Lipt. Teplej a Ján Sliacky z Lipt. Sliačov (hod granátom na cieľ).

Toto vydarené podujatie Okresnej organizácie Jednoty dôchodcov na Slovensku v Ružomberku finančne podporil Žilinský samosprávny kraj a Mesto Ružomberok .Podujatie svojou návštevou poctili aj vzácni hostia – prednostka Okresného úradu PaedDr. Anna Paráková, poslanec NR SR Ing. Milan Mojš, primátor Ružomberka MUDr. Igor Čombor a viacerí starostovia obcí okresu Ružomberok. Obec Liptovská Teplá dala k dispozícii ihrisko s celým potrebným zázemím. Usporiadateľskú službu a občerstvenie zabezpečovala Základná organizácia JDS v Liptovskej Teplej, súťaže organizačne zvládli aktívni členovia z viacerých základných organizácií v okrese. Všetci účastníci mali možnosť dobre sa občerstviť kotlíkovým gulášom, kávičkou podľa chuti, minerálkou i koláčikmi. V rámci zábavného programu predviedli pekné country tance členky tanečnej skupiny senioriek z Lipt. Teplej a Kalamien. O zábavu sa postarali traja harmonikári, a celý areál sa ozýval krásnym spevom seniorov a mnohí si aj zatancovali.

Prvým trom víťazom v každej kategórii a súťažnej disciplíne odovzdal diplomy a medaily predseda OO JDS Stanislav Ižo spolu s poslancom NR SR Ing. Milanom Mojšom.

Po fašiangovej zábave seniorov a turistickom výlete v Lipt. Revúcach spojenej s návštevou vtáčej záhrady a besedou s ornitológom Miroslavom Sanigom, bolo toto podujatie už tretím masovým stretnutím dôchodcov okresu v tomto roku. A všetci sa už tešia na mnohé ďalšie akcie v blízkej budúcnosti.

(Stanislav Ižo)